כריסטינה קוק

כריסטינה המוק קוק (באנגלית: Christina Hammock Koch, נולדה ב-29 בינואר 1979) היא מהנדסת ואסטרונאוטית של נאס"א. היא הייתה בעבר מנהלת תחנת מנהל האוקיינוסים והאטמוספירה הלאומי לסמואה האמריקנית. מהנדסת טיסה של משלחות 59 / 60 / 61 לתחנת החלל הבינלאומית. מחזיקה בשיא השהייה הרצופה בחלל לאסטרונאטית - 328 ימים.

== חינוך ==
קוק נולדה בגרנד ראפידס שבמישיגן, וגדלה בג'קסונוויל שבצפון קרולינה. חלמה להיות אסטרונאוטית עוד מגיל צעיר.

סיימה את לימודיה בבית הספר למדעים ולמתמטיקה בדרהאם שבקרוליינה הצפונית בשנת 1997, ולאחר מכן החלה ללמוד באוניברסיטת המדינה של קרוליינה הצפונית. סיימה שני תארים ראשונים במדעים, בהנדסת חשמל (2001) ובפיזיקה (2002), וסיימה תואר שני בהנדסת חשמל בשנת 2002. בשנת 2001, השלימה את תוכנית אקדמיית נאס"א במרכז טיסות החלל גודרד.

== קריירה ==
קוק עבדה בפיתוח חיישנים לחישה מרחוק ולמדידה בחלל ובפיתוח כלים הנדסיים לשימוש בזמן עבודות מדעיות ממושכות בשטח באזור מרוחק ומנותק.

היא עבדה בנאס"א במרכז גודרד לחלל במעבדה לאסטרופיזיקה באנרגיה גבוהה, והייתה שותפה לפיתוח מכשירים מדעיים של משימות נאס"א לחקר אסטרופיזיקה וקוסמולוגיה.

כמו כן, קוק הייתה סגל זוטר במכללת מונטגומרי במרילנד ולימדה קורס מעבדה לפיזיקה.

בין השנים 2004–2007 עבדה קוק כעמית מחקר במרכז המחקר של משלחת ארצות הברית לאנטארקטיקה בארצות הברית באנטארקטיקה. היא השלימה עונת חורף שלמה בתחנה האנטארקטית אמונדסן-סקוט. במהלך החורף הטמפרטורות הגיעו עד למינוס 79.4 מעלות צלזיוס. קוק השלימה עונת חורף נוספת בתחנת פאלמר . בזמן שהותה באנטארקטיקה הייתה קוק חלק מצוותי הכיבוי וחלק מצוותי החיפוש וההצלה באוקיינוס והקרחונים. היא תיארה את זמנה בקוטב הדרומי כאתגר מנטלי וגופני: "להיות חודשים בלי לראות את השמש, עם אותו צוות, ללא משלוחי דואר או מזון טרי. הבידוד, היעדר בני משפחה וחברים, וחוסר אינטראקציות חדשה לחושים הם תנאים שצריך למצוא אסטרטגיה לשגשוג בתוכם".

בין השנים 2007–2009 עבדה קוק כמהנדסת חשמל במחלקת החלל של המעבדה לפיזיקה יישומית באוניברסיטת ג'ונס הופקינס, המתמקדת בפיתוח מטע"דים לחישה מרחוק בחלל. היא הייתה מעורבת בפרויקטים לחיישנים הנמצאים על משימות ג'ונו וגשושיות ואן אלן . בשנה שלאחר מכן, קוק השלימה עונות נוספות באנטארקטיקה בתחנת פאלמר ובתחנת הפסגה בגרינלנד.

בשנת 2012 החלה קוק לעבוד במנהל האוקיינוסים והאטמוספירה הלאומי. תחילה עבדה כמדריכת שדה בחטיבת הניטור העולמית של NOAA Baseline Observatory בבארו אלסקה, ולאחר מכן כמנהל התחנה של מצפה הכוכבים בסמואה האמריקאית.

==בנאס"א==
אן מאקליין, אולג קונוננקו דוויד סן-ז'אק – מקבלים את פני חברי הצוות החדשים, ניק הייג, כריסטינה קוק (מימין למטה) ואלכסיי אובצ'ין, שהגיעו לתחנת החלל הבינלאומית ב-14 במרץ 2019.]]
קוק נבחרה לכיתת האסטרונאוטים של נאס"א ביוני 2013. היא סיימה את האימונים ביולי 2015.

=== משלחות 59/60/61 ===
ב-14 במרץ 2019 שוגרה קוק לחלל על סויוז MS-12, לצד אלכסיי אובצ'ין וניק הייג, כחלק ממשלחות 59/60/61 לתחנת החלל הבינלאומית. קוק ביצעה את הליכת החלל הראשונה שלה ב -29 במרץ; בכך היא הפכה לאישה ה-14 שביצעה הליכת חלל. הליכת החלל תוכננה במקור להיות יחד עם האסטרונאוטית אן מקליין, בפעם הראשונה בה יש צוות שכולו מורכב מנשים, אולם עקב בעיות בגודלי חליפות החלל התקינות, השיבוץ הוחלף, וניק הייג ביצע את הליכת החלל יחד איתה. הליכת החלל נמשכה 6 שעות ו-45 דקות, במהלכן הצוות החליף את הבטריות הנטענות מהפאנלים הסולריים לבטריות חדשות. אות הקריאה של קוק הוא "nanna".

באפריל 2019 הודיעה נאס"א כי משימתה של קוק בתחנת החלל הוארכה עד פברואר 2020. קוק שהתה בחלל 328 ימים, שהות הארוכה ביותר בחלל לאשה, ועקפה את השיא של פגי ויטסון.

ב-18 באוקטובר 2019 יצאה מתחנת החלל יחד עם האסטרונאוטית ג'סיקה מאיר למשימת תיקון התקן BCDU, ובכך הן ביצעו את הליכת החלל הראשונה בידי צוות נשי בלבד.<ref></ref> בשנת 2020 הופיעה ברשימה השנתית טיים 100 של מגזים טיים לצד מאיר.<ref></ref>

==פרסים ואותות הוקרה==
קוק זכתה במספר רב של פרסים ואותות הוקרה, בהם:
* מלגת אסטרונאוטים מטעם קרן מלגת האסטרונאוט (Astronaut Scholarship Foundation), בשנים 2001–2002
* אות נאס"א להישג קבוצתי יוצא דופן, טלסקופ החלל סוזאקו למדידת קרני X, בשנת 2005
*מדליית השירות באנטארקטיקה עם ציון לשהיית חורף מלאה, 2005
* מועמדות לפרס מהמעבדה לפיזיקה יישומית באוניברסיטת ג'ונס הופקינס על המצאת השנה, 2009
* אות נאס"א להישג קבוצתי יוצא דופן, על רדיומטר גלי מיקרו של משימת ג'ונו, 2012

== חיים אישיים ==
קוק מתגוררת בטקסס עם בעלה, רוברט קוק.

== קישורים חיצוניים ==

* [https://www.nasa.gov/astronauts/biographies/christina-hammock-koch/biography ביוגרפיה של כריסטינה קוק בנאס"א]
* [https://www.youtube.com/watch?v=h5T37kIEXa8 5 דברים שלא ידעתם על האסטרונאוטית כריסטינה קוק] נאס"א מרכז החלל ג'ונסון, 13 במרץ 2019

==הערות שוליים==

קטגוריה:בוגרי אוניברסיטת המדינה של קרוליינה הצפונית
קטגוריה:אנשי צוות תחנת החלל הבין-לאומית
קטגוריה:אסטרונאוטיות אמריקאיות
קטגוריה:מהנדסות אמריקאיות
קטגוריה:טקסס: אישים
קטגוריה:אסטרונאוטים אמריקאים
קטגוריה:מהנדסים אמריקאים
קטגוריה:עובדות נאס"א
קטגוריה:עובדי נאס"א
קטגוריה:אמריקאים שהופיעו ברשימת טיים 100
קטגוריה:אמריקאיות שנולדו ב-1979
קטגוריה:אמריקאים שנולדו ב-1979